በህገ-ወጥ የሰዎች ዝውውር ሙከራ ያደረገ ግለሰብ ከ8ዓመት በላይ ፅኑ እስራት ተቀጣ
ጌታቸው ብርሃኑ ይባላል፡፡ ነዋሪነቱ እዚሁ አዲስ አበባ ንፋስልክ ላፍቶ ክፍለ ከተማ ነው፡፡የቻግኒ ነዋሪ የሆኑ ሁለት ግለሰቦችን ወደ ሳውዲ አረቢያ ለስራ  እልካችሁዋለሁ በማለት ሰባት ሺህ ብር እንዲከፈለው ይጠይቃል፡፡አከፋፈሉም ጎዞ ከጀመሩ በሁዋላ ባህር ላይ ሲደርሱ ለቤተሰባቸው በመደወል ክፍያ እንዲፈጸም ለማድረግ በመስማማት፡፡የግል ተበዳይ  መሀመድ ሁሴን እና ኢብራሂም ይመርም ድርጊቱን በማመን ከቻግኒ አዲስ አበባ ይመጣሉ፡፡ አዲስ አበባ እንደገቡም የሚወስዳቸው ሹፌር በመላክ በፍጥነት ወደ አዳማ እንዲሄዱ ያደርጋሉ፡፡ከአዳማ ወደ አፋር እንዲጉዋዙ በማመቻቸት ተበዳዮቹ ጉዞዋቸውን ይጀምራሉ፡፡ ለጊዜው ካልተያዘው አንድ ግለሰብ ጋር ብሩን ለመካፈል በመስማማት በውላቸው መሰረት ከተቀመጠው ሰባት ሺህ ብር ግማሹን እንዲልኩ ለቤተሰቦቻቸው ያስደውላሉ፡፡በዚህ ሂደት ላይ እያሉ ተጉዋዞች በአፋር ክልል ዝንጀሮ ገደል ተብሎ በሚጠራው ስፍራ ሲደርሱ በጸጥታ ኃይሎች በቁጥጥር ስር ይውላሉ፡፡ጉዳዩን የያዘው ፖሊስም ክሱን ለፌደራል ዓቃቤ ህግ ያቀርብና የምርመራ ሂደቱን ይቀጥላል፡፡አቃቤ ህግም በህገ-ወጥ መንገድ ኢትዮጵያዊያንን ወደ ውጭ ሀገር የመላክ ሙከራ ወንጀል ክሱን በሰነድ፣ በሰውና በኢግዚቢት በማጠናቀር ለፌደራሉ ከፍተኛው ፍርድ ቤት አራዳ ምድብ አንደኛ ወንጀል ችሎት ያቀርባል፡፡ አንደኛው ወንጀል ችሎትም የተከሳሹን የዘወትር ጸባይ መልካምነትና ድርጊቱም በሙከራ ብቻ የቀረ መሆኑን ከግንዛቤ በማስገባትና አቃቤ ህግ ያቀረበውን አንድ የቅጣት ማክበጃን በመቀበል በስምንት ዓመት ከስምንት ወር ፅኑ እስራትና በሁለት ሺህ ብር እንዲቀጣ ውሳኔ ሰጥቷል፡፡ፖሊስ ለጊዜው የተሰወረውን ተከሳሽ አፈላልጎ ለአዲስ አበባ ማረሚያ ተቋም እንዲያስረክብና ማረሚያ ተቋሙም ፅኑ እስራቱን እንዲያስፈፅም አዟል(ኢዜአ)፡፡